2092 עורכי דין חדשים יוסמכו הערב בטקסט חגיגי של לשכת עורכי הדין בבנייני האומה בירושלים. בטקס יישאו דברים שר המשפטים, פרופ' יעקב נאמן, ראש לשכת עורכי הדין, עו"ד דורון ברזילי, ויו"ר ועדת ההתמחות, עו"ד אורן פרסקי.
בעקבות ההסמכה יחצה מספר עורכי הדין את קו ה-63 אלף – כמעט אחוז אחד מאזרחי המדינה. מתוכם, מספר חברי הלשכה יטפס ל-50,880. המוסמך הצעיר ביותר שיקבל הערב את רישיונו הוא בן 23, והמבוגר ביותר בן 67. 54% מהמוסמכים הן נשים.
מספר המוסמכים הגדול ביותר משתייך למחוז תל אביב עם 1,262 מוסמכים (60%), אחריו מחוז חיפה עם 289 מוסמכים. מחוז ירושלים מונה 251 מוסמכים. 167 מוסמכים ממחוז הדרום ו-123 ממחוז הצפון.
רק 22% (462) מבין המוסמכים החדשים הם בוגרי אוניברסיטאות. האוניברסיטה העברית מובילה עם 127 מוסמכים חדשים, אחריה בר אילן עם 125 מוסמכים, חיפה עם 106 מוסמכים ו-104 הם בוגרי אוניברסיטת תל אביב.
כן מצטרפים ללשכה 1,590 מוסמכים חדשים בוגרי מכללות, מתוכם 440 הם בוגרי הקריה האקדמית קרית אונו, 276 בוגרי המכללה למנהל, 270 בוגרי מכללת רמת גן, 234 בוגרי מכללת שערי משפט, 204 בוגרי מכללת נתניה ו-166 בוגרי המרכז הבינתחומי בהרצליה. עוד מצטרפים ללשכה 40 בוגרים שסיימו את לימודיהם בחו"ל, מחציתם עולים חדשים.